b'\n_START_ARTICLE_\nKomercin\xc4\x97 teis\xc4\x97\n_START_PARAGRAPH_\nKomercin\xc4\x97 teis\xc4\x97 (lot. commercium\xc2\xa0\xe2\x80\x93 \xe2\x80\x9eprekyba, apyvarta, mainai\xe2\x80\x9c)\xc2\xa0\xe2\x80\x93 privatin\xc4\x97s teis\xc4\x97s \xc5\xa1aka; visuma teis\xc4\x97s norm\xc5\xb3, reguliuojan\xc4\x8di\xc5\xb3 visuomeninius santykius, kuri\xc5\xb3 bent viena \xc5\xa1alis yra verslininkas teisine prasme. Komercin\xc4\x97 teis\xc4\x97 yra specialioji privatin\xc4\x97s (civilin\xc4\x97s) teis\xc4\x97s dalis, apimanti i\xc5\xa1 esm\xc4\x97s dispozityvines normas, i\xc5\xa1 dalies\xc2\xa0\xe2\x80\x93 ir imperatyvines taisykles, nuo kuri\xc5\xb3 nukrypti negalima.\n_START_SECTION_\nKomercin\xc4\x97s teis\xc4\x97s istorija\n_START_PARAGRAPH_\nKomercin\xc4\x97 teis\xc4\x97 atsirado pl\xc4\x97tojantis komercinei veiklai. Ra\xc5\xa1ytin\xc4\x97 teis\xc4\x97 siejama su miest\xc5\xb3 teis\xc4\x97s prekybiniais centrais, miestais metropoliais, Hanzos s\xc4\x85junga, laisvaisiais miestais (Augsburgas, Hamburgas ir kt.). Prekybos teis\xc4\x99 formavo prekybos papro\xc4\x8diai. Kodifikacija prad\xc4\x97ta XIX a. Pranc\xc5\xabzijoje veik\xc4\x97 Code de Commerce (1807), Ispanijoje C\xc3\xb3digo de Comercio (1829), \xc4\xafstatymu \xc4\xafvestas pirmasis \xc5\xbeinomas prekybinis registras (\xc4\xafmoni\xc5\xb3 registro analogas). Vokietijoje 1861\xc2\xa0m. priimtas Visuotinis Vokietijos prekybos kodeksas (Allgemeines Deutsches Handelsgesetzbuch, ADHGB), kur\xc4\xaf savo nutarimu patvirtino Vokietijos S\xc4\x85junga (S\xc4\x85jungos Susirinkimas), vykdant paralelin\xc4\x99 \xc4\xafstatym\xc5\xb3 leidyb\xc4\x85, \xc4\xafstatymui palaipsniui \xc4\xafsigaliojus daugumoje S\xc4\x85jungos valstybi\xc5\xb3. Reicho \xc4\xafstatymu 1871 metais kodifikuota visos Vokietijos imperijos teis\xc4\x97. 1869\xc2\xa0m \xc4\xafsteigtas Imperijos auk\xc5\xa1tesnysis komercinis teismas (Reichsoberhandelsgericht, ROHG) kaip Auk\xc5\xa1\xc4\x8diausiasis S\xc4\x85jungos teismas. Nuo 1879\xc2\xa0m. jo funkcijas per\xc4\x97m\xc4\x97 Reicho teismas (Reichsgericht). Sen\xc4\x85j\xc4\xaf kodeks\xc4\x85 ADHGB pakeit\xc4\x97 naujasis Komercinis kodeksas Handelsgesetzbuch, HGB), priimtas 1897\xc2\xa0m. gegu\xc5\xbe\xc4\x97s 10 d. ir \xc4\xafsigalioj\xc4\x99s kaip ir Civilinis kodeksas (BGB) 1900 met\xc5\xb3 sausio 1 d._NEWLINE_Austrijoje nuo XIX a. galiojo Visuotinis komercinis kodeksas (das Allgemeine Handelsgesetzbuch). Komercin\xc4\x97s teis\xc4\x97s reforma XXI a. nubr\xc4\x97\xc5\xbe\xc4\x97 naujas gaires\xc2\xa0\xe2\x80\x93 priimtas Verslo teis\xc4\x97s kodeksas (Unternehmensgesetzbuch, UGB), \xc4\xafsigalioj\xc4\x99s 2007\xc2\xa0m. sausio 1 d.'